REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/100-14

19. septembar 2014. godine

B e o g r a d

**Z A P I S N I K**

SA ŠESTE SEDNICE ODBORA ZA LjUDSKA I MANjINSKA

PRAVA I RAVNOPRAVNOST POLOVA

ODRŽANE 30. MAJA 2014. GODINE

Sednica je počela u 13,00 časova.

Sednicom je predsedavao predsednik Odbora Meho Omerović.

Sednici su prisustvovali: Ljiljana Malušić, Biljana Ilić Stošić, Milanka Jevtović Vukojičić, Vladica Dimitrov, Ljibuška Lakatoš, Vera Paunović, Biljana Hasanović Korać, Olena Papuga i Elvira Kovač, članovi Odbora.

Sednici nisu prisustvovali članovi Odbora: Ljubica Mrdaković Todorović, Suzana Šarac, Slobodan Perić, Miodrag Linta, Stefana Miladinović, Aida Ćorović i Sulejman Ugljanin.

Sednici su prisustvovali zamenici članova Odbora: Nevenka Milošević, Aleksandar Pajović i Gordana Čomić, kao i Aleksandra Jerkov, narodni poslanik.

Pored članova Odbora sednici su prisustvovali i Zaštitnik građana Saša Janković, zamenici Miloš Janković, Vladana Jović, Robert Sepi, Gordana Stevanović, šefica kabineta Mina Rolović Jocić, pomoćnice Generalnog sekretara Nataša Jović i Olja Jovičić, načelnica Odeljenja za izveštaj i publikaciju Ljerka Aćimović i gospođa Tatjana Rakoić.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d:

1. Razmatranje Redovnog godišnjeg izveštaja Zaštitnika građana za 2013. godinu (broj 02-558/14 od 15. marta 2014. godine);

2. Razmatranje Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2013. godinu (broj: 02-646/14 od 28. marta 2014. godine);

3. Utvrđivanje Predloga zaključka povodom razmatranja Redovnog godišnjeg izveštaja Poverenika za zaštitu ravnopravnosti za 2013. godinu;

4. Utvrđivanje Predloga zaključka povodom razmatranja Redovnog godišnjeg izveštaja Zaštitnika građana za 2013. godinu;

5. Utvrđivanje Predloga zaključka povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2013. godinu.

Članovi Odbora su jednoglasno prihvatili predloženi Dnevni red.

**PRVA TAČKA: Razmatranje Redovnog godišnjeg izveštaja Zaštitnika građana za 2013. godinu**

Predsednik Odbora je dao reč Zaštitniku građana radi predstavljanja Izveštaja.

Saša Janković je istakao da očekuje puno značajnih sugestija, primedbi i kritika i eventualno nečeg pozitivnog, kako bi Izveštaj iduće godine bio bolji i potpuniji, zahvaljujući zajedničkim naporima da se reše pitanja ljudskih prava. Saša Janković se fokusirao na nekoliko tema koje su Odbor posebno interesovale u proteklom periodu. Između ostalog je rekao da deklarativna opredeljenost ka učvršćivanju i poštovanju ljudskih prava nije dala zadovoljavajuće rezultate. Posebno ranjive bile su sledeće grupe: ekstremno siromašni, deca, osobe sa invaliditetom, pripadnici nacionalnih manjina – posebno Romi, osobe lišene slobode, sa posebnim akcentom na psihijatrijske bolesnike, obolele od teške bolesti, žene, izbegli i raseljeni, azilanti, regularni migranti, LGBT grupe i pojedinci, organizacije i pojedinci zagovornici ljudskih prava i kritičari vlasti. Naveo je da postoji premoć političke volje nad vladavinom prava, pri čemu politička volja treba da postoji za izvršavanje zakona, a ne za njegovo donošenje. Rekao je da bez efikasnog i nezavisnog pravosuđa nema potpune zaštite ljudskih prava, a to je osnovni stub zaštite ljudskih prava. Po pitanju medija naveo je da je tabloidizacija medija iz 2012. godine prešla u 2013. u tabloidizaciju države. Time su građani usmereni da se za pravdu i istinu okreću naslovnim stranama, umesto da čekaju potpune, tačne, blagovremene i istinite informacije od državnih organa, i to je jako poguban trend. Potom se osvrnuo na rodnu ravnopravnost i izneo stav o nedovoljnoj efikasnosti institucija u suzbijanju nasilja u porodici, te da je u 2013. godini preko 40 žena izgubilo život u porodičnom nasilju i naveo da su po njegovoj preporuci tri ministarstva, MUP, Ministarstvo rada, zapošljavanja i socijalne politike i Ministarstvo pravde i državne uprave doneli posebne protokole u postupanju u slučajevima nasilja nad ženama u porodici i partnerskim odnosima. Što se tiče nacionalnih manjina, istakao je da su Romi i dalje u najnepovoljnijem položaju u praktičnom i materijalnom smislu, a u verbalnom i psihološkom smislu Albanci. Potom je govorio o Zakonu o nacionalnim savetima nacionalnih manjina, gde postoji potreba da se unapredi i depolitizuje njihov rad sa što manjim uticajem političkih partija, a sa preporukama koje su delimično ispunjene nedavnim izmenama, a nešto je ostalo da se tek uradi u pogledu usaglašavanja sa odlukom Ustavnog suda i po pitanju depolitizacije. Po njegovim navodima rumunska i vlaška nacionalna manjina su neuralgične tačke, kao i obrazovanje na određenim jezicima. Ogromne su posledice segregacije na nivou učenika i protežu se kasnije za celi život.

Istakao je da se najveće postignuće u ovom pogledu ostvarilo kod Roma koji su počeli da ostvaruju pravo na administrativnu adresu pri centru za socijalni rad, prava na lična dokumenta, pa se na taj način problem pravno nevidljivih počeo otklanjati. Što se tiče rodne ravnopravnosti i LGBT osoba, istakao je da je država donela Zakon o potvrđivanju Konvencije Saveta Evrope o sprečavanju nasilja nad ženama i u porodici, što znači da je ta konvencija sada deo našeg pravnog poretka i da sudovi treba da primenjuju tu konvenciju neposredno i da se pozivaju na njene odredbe. Takođe je donet Zakon o izmenama i dopunama Zakona o radu sa potpunijom zaštitom žena. Donet je Zakon o ostvarivanju prava na zdravstvenu zaštitu dece, trudnica i porodilja, i stavio je primedbu da se kasni u isplati porodiljskih naknada.

Na kraju svog izlaganja skrenuo je pažnju na manjkavosti u proteklom periodu, prava građana drugačije seksualne orjentacije, a naročito Ustavom garantovano pravo na okupljanje, nisu ostvarena (kao primer naveo je da po treći put za četiri godine nije održana Parada ponosa). Takođe nije donet podzakonski akt koji uređuje bliže kriterijume za prepoznavanje oblika diskriminacije od strane zaposlenog, učenika ili trećih lica u ustanovama obrazovanja. Nije donet Zakon o besplatnoj pravnoj pomoći, a takse pred sudovima su jako visoke, čime je ostavljen veliki broj ljudi, posebno socijalno ugroženih, bez pristupa pravdi.

Predsednik Odbora je ukazao na potrebu zajedničkog delovanja u interesu građana, pogotovo u onim segmentima gde se prava tih građana krše ili se nedovoljno poštuju. Prva adresa sa kojom se običan građanin suočava, jeste lokalna samouprava. Saglasio se sa gospodinom Jankovićem da ćemo inicirati i podržati dobar deo izmena koje su se našle na dnevnom redu, kao što su izmenjene odredbe Zakona o radu, o zdravstvenoj zaštiti trudnica i porodilja, nasilja nad ženama, vanparnični postupak i dr. Istakao je da će biti veliki izazov da zajednički delujemo u oblasti ljudskih prava. Zakon o radu treba uskoro da se nađe u skupštinskoj proceduri. Drugo, i po njemu mnogo značajnije, jeste da zajedno sa Zaštitnikom građana i sa drugim nezavisnim regulatornim državnim institucijama i uz pomoć medija i civilnog društva, pratimo kako se ti zakoni sprovode.

Nakon toga, predsednik Odbora je otvorio raspravu po Redovnom godišnjem izveštaju Zaštitnika građana Republike Srbije za 2013.godinu:

Gordana Čomić je konstatovala da Izveštaj za 2013. godinu, nažalost pokazuje u većem delu ponavljanje istih primedbi i zamerki kao i za 2012. i 2011. godinu. Takođe je istakla i to da ako ove godine ne zaključimo da je ozbiljan problem da promenimo način kako se institucije odnose prema preporukama Zaštitnika građana, onda ćemo imati svi mnogo veći problem. Podsetila je da su izmene i dopune Zakona o zaštitniku građana bile u proceduri, da je ovaj zakon povučen iz procedure 2012. godine, ali nikad nije vraćen u proceduru. To bi trebalo da bude jedan od prvih poslova kojim bi pokazali da razumemo zašto postoji institucija Zaštitnika građana. Kada se govori o protokolima kojima se uvodi red u borbi protiv nasilja nad ženama, jedan od zaključaka bi trebalo da bude da MUP izveštava Odbor za ljudska i manjinska prava i ravnopravnost polova o primeni protokola. Na kraju se zahvalila za iscrpan i temeljan Izveštaj, uz žaljenje što Izveštaj ne može još da govori o napretku u primeni, očuvanju i unapređenju ljudskih prava u Srbiji.

Saša Janković je istakao da se, nažalost, stvorila loša navika da se efikasnost Zaštitnika građana meri stepenom izvršavanja njegovih preporuka i s tim u vezi uzeo je primer švedskog ombudsmana, gde on samo nezavisno utvrđuje da li je došlo do propusta i šta treba da se uradi, a potom je posao nadležnog ministarstva da to ispravi. Upozorava da ćemo doći ponovo u situaciju da nam Evropa daje zadatke i sugestije za prioritete našoj Vladi za prvi mesec. U tri prva prioriteta se dva puta spominje Zaštitnik građana; prvi prioritet – ustavna reforma radi oročavanja nezavisnosti sudstva i ključnih institucija, kao što je Zaštitnik građana; drugi prioritet – izborna reforma; treći prioritet – izvršavanje preporuka od strane izvršne vlasti i postupanje Parlamenta po predlozima i inicijativama Zaštitnika, Poverenika i Državne revizorske institucije. Zatim pitanje Vojvodine, reforma javne uprave itd.

Po pitanju usluga socijalne zaštite Zaštitnik građana Janković se osvrnuo na drastični primer koji se odnosi na međunarodni projekat uspostavljanja pomoći porodicama sa decom sa teškoćama u razvoju. Po završetku projekta lokalna samouprava je predvidela i obezbedila sredstva i o tome obavestila resorno ministarstvo tražeći saglasnost, ali saglasnost je stopirana.

Predlažio je da se u MUP-u formira jedna mala centralna jedinica, kao što postoji organizaciona jedinica fokusirana na trgovinu ljudima, koja će pratiti, konsultovati i davati savete za probleme vezane za nasilje nad ženama i na taj način uticati da se te drastične brojke smanje.

Predsednik Odbora, s obzirom da se više niko nije javio za reč, naglasio je da mi ne glasamo po Izveštaju, već ga samo razmatramo i upućujemo prema Skupštini.

Druga tačka dnevnog reda – **Razmatranje Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2013. godinu.**

Poverenik za informacije od javnog značaja i zaštitu podataka o ličnoti, Rodoljub Šabić, je naveo da sa institucijom Zaštitnika građana ima dobru saradnju, iako se one ipak među sobom dosta razlikuju. Za razliku od Zaštitnika građana, Poverenik za informacije i zaštitu podataka o ličnosti je institucija koja zahvaljujući zakonima ima vlast, ona ne deluje po preporukama, ona donosi upravna akta, donosi rešenja koja su po zakonu konačna, obavezujuća i izvršna. Naveo je paradoksalnu situaciju da, dok Zaštitnik građana i Poverenik za zaštitu ravnopravnosti imaju po zakonu pravo na otvaranje podružnih centara, Poverenik to nema. To znači da se institucija koja ima nadležnost da vrši inspekcijski nadzor na teritoriji cele Republike Srbije izlaže velikim troškovima sa stanovišta vremena i toka postupka.

Što se tiče slobode pristupa informacijama, u toj oblasti ima još mnogo problema. Istakao je da je evidentna činjenica da se problemi slobode pristupa informacijama od javnog značaja snažnije lociraju u jednom segmentu i to nije više problem komunikacije sa organima vlasti, ministarstvima i organima uprave. Glavni deo problema seli se tamo gde je novac i gde je velika imovina, odnosno oblast korupcije. Prošle godine dostavio je poseban izveštaj o stanju u primeni zakona u državnim preduzećima i to je jedan izveštaj koji je apsolutno alarmantan. Ukazao je na 24 privatizacije na koje nas je podsetila Evropska unija.

Što se tiče pitanja izvršenja odluka Poverenika one su konačne, obavezujuće i izvršne. Poverenik može primenom ZUP-a izreći novčane kazne u ukupnom iznosu od 200.000 dinara. Poverenik kažnjava nosioca obaveze. To je obaveza organa ili preduzeća, a ne direktora ili ministra, prema tome, to se plaća budžetskim novcem. Pojavio se jedan veliki broj ljudi koji neće da plate kaznu, pa se postavlja pitanje kako izvršiti naplatu novčane kazne, obzirom na postojanje četiri apelaciona suda u Srbiji, od kojih tri sprovode kažnjavanje po rešenju, a četvrti ne sprovodi.

Takođe je skrenuo pažnju na instituciju notara koja je u međuvremenu formirana. To je prvi put u istoriji Srbije da fizička lica dobijaju javna ovlašćenja, a da ona nisu zakonom regulisana i to je pitanje koje se mora rešiti. Inače taj zakon je ozbiljno pripreman i imao je javnu raspravu, bio u Skupštini i povučen u skladu sa Ustavom.

Zatim je prešao na drugu temu, vezano za zaštitu podataka o ličnosti. Naglasio je da je Zakon neusklađen sa standardima Evropske unije, a na normativnom planu nije još ništa urađeno i da je Vlada usvojila strategiju i obavezala se da će u roku od tri meseca doneti akte u skladu sa sprovođenjem strategije, a da nikad nije donela akcioni plan. Potom je rekao da je Vlada prepoznala, na inicijativu Poverenika, potrebu da se Zakon ili bitno menja ili dopunjuje i to je ušlo u akcioni plan za usklađivanje pravnog poretka Republike Srbije sa tekovinama Evropske unije kao jedan od prioriteta i taj se zakon trebao usvojiti u avgustu 2013, a nije urađen ni nacrt. Zato je pripremio kompletan model Zakona koji će biti na sajtu Poverenika.

Predsednik Odbora se složio da postoje problemi sa kojima se građani suočavaju kada su u pitanju ove dve oblasti, ali i pohvalio instituciju Poverenika. Građani su prepoznali kome mogu da se obrate kad imaju određene probleme, čak i u oblastima gde on nije nadležan, mogu da dostave svoje zahteve i dokumentaciju, s obzirom na poverenje koje ima i transparentnost. Veoma su važne postojeće izmene zakona, što je prilika da i narodni poslanici uzmu učešće. Najavljene su javne prezentacije, javna slušanja, okrugli stolovi, gde treba da se uključi i Odbor. Ovde se radi o običnim građanima i njihovom pravu da dođu do određenih informacija i uglavnom su ta prava usmerena ka komunalnim i javnim preduzećima i, kako je prethodno rekao gospodin Šabić, takva mesta mogu biti legla korupcije, jer su često takva preduzeća finansijski moćnija. Isto važi kad je u pitanju Zaštitnik građana. Odbor za ljudska i manjinska prava ostaje otvoren i spreman za zajedničku saradnju, i uz pomoć kolega koji imaju spremnost da pomognu preko svojih lokalnih samouprava, da ako treba, zajedno sa predstavnicima opština organizuju možda i dodatne edukacije gde će još više obaveštavati i informisati građane o njihovom pravu da znaju.

Poverenik Rodoljub Šabić se osvrnuo i na fenomen zamrzavanja zapošljavanja. Ukazao je na načelno opredeljenje racionalizacije administrativnog aparata, gde po pravilu imamo jako puno ljudi tamo gde je malo potrebno ili uopšte nije potrebno i obrnuto. Zadovoljan je što u ove tri godine nisu izgubili nijedan spor, ali se predmeti ipak gomilaju i trenutno ih je u obradi tri hiljade, a za to bi trebalo u normalnim uslovima pola godine posla i to pod uslovom da ne pristižu novi predmeti. Građani s pravom traže rešavanje predmeta u zakonom predviđenom roku, za mesec dana, a ne da čekaju i po šest meseci. To bi moglo da se reši angažovanjem jednog broja novih ljudi, što bi bilo dobro i za građane i za državu. Zato bi bilo korisno da se u Skupštini otvori rasprava o tome.

Predsednik Odbora se zahvalio Povereniku Rodoljubu Šabiću i pošto se više niko nije javio za reč, zaključio je Drugu tačku dnevnog reda.

Treća tačka dnevnog reda – **Utvrđivanje Predloga zaključka povodom razmatranja Redovog godišnjeg izveštaja Poverenika za zaštitu ravnopravnosti za 2013. godinu**

Predsednik Odbora je predložio da Odbor predloži Narodnoj skupštini sledeći zaključak:

1. Narodna skupština pozdravlja aktivnosti kojima je Poverenik za zaštitu ravnopravnosti doprineo suzbijanju diskriminacije i unapređenju ravnopravnosti, a koje su celovito prikazane u Redovnom godišnjem izveštaju za 2013. godinu.
2. Narodna skupština konstatuje da je došlo do unapređenja zakonodavnog okvira kojim se doprinosi ostvarivanje ravnopravnosti i zabrane diskriminacije u oblasti rada, profesionalne rehabilitacije osoba sa invaliditetom, zaštite lica sa mentalnim smetnjama i zaštite prava pacijenata.
3. Narodna skupština konstatuje da ima prostora za dalje unapređenje propisa, a naročito u cilju potpunog usaglašavanja Zakona o zabrani diskriminacije sa pravnim tekovinama Evropske unije.

Takođe je neophodno usvajanje Akcionog plana za sprovođenje Strategije prevencije i zaštite od diskriminacije, uz obezbeđivanje sredstava za njegovo sprovođenje, kao i blagovremena primena strateških dokumenata iz ove oblasti, čije važenje ističe 2015. godine.

1. Narodna skupština konstatuje da je i pored unapređenja zakonodavnog okvira i aktivnosti, koje u skladu sa svojim nadležnostima preduzima Poverenik, diskriminacija je i dalje veoma raširena pojava, grupe koje su najviše diskriminisane i dalje su Romi, žene, lica sa invaliditetom, seksualne manjine, koji se često suočavaju sa govorom mržnje.

Narodna skupština poziva Vladu i nadležne državne organe da preduzmu neophodne mere u cilju što potpunije realizacije preporuka Poverenika, a naročito u okviru grupa koje su najviše diskriminisane, uključujući i dvostruko i višestruko diskriminisana lica.

1. Narodna skupština pozdravlja započete aktivnosti na formiranju regionalnih kancelarija Poverenika i ističe potrebu intenziviranja tih aktivnosti u narednom periodu, što podrazumeva podizanje prostornih kapaciteta za rad stručne službe Poverenika.
2. Narodna skupština se obavezuje da će u okviru kontrolne funkcije nad radom Vlade doprinositi doslednom sprovođenju zakona iz ove oblasti.
3. Narodna skupština će poštovati preporuke Poverenika u cilju obezbeđenja ravnomerne zastupljenosti polova.
4. Ovaj zaključak će se objaviti u „Službenom glasniku Republike Srbije“.

Takođe je predložio da Odbor predloži Narodnoj skupštini da u skladu sa članom 167. i 193. Poslovnika NSRS, Predlog zaključka razmatra po hitnom postupku, imajući u vidu da je članom 239. Poslovnika Narodne skupštine utvrđeno da Narodna skupština razmatra izveštaje nezavisnih državnih organa i predlog zaključka, odnosno preporuke nadležnog odbora na prvoj narednoj sednici. Predložio je i da izvestilac Odbora i predstavnik predlagača na sednici Odbora bude predsednik Odbora.

Pošto nije bilo predloga izmena i dopuna predloženog teksta Predloga zaključka, stavio je na glasanje Predlog zaključka povodom razmataranja Redovnog godišnjeg izveštaja Poverenika za zaštitu ravnopravnosti za 2013. godinu.

Predsednik Odbora je konstatovao da je Odbor za ljudska i manjinska prava i ravopravnost polova usvojio Predlog zaključka koji dostavlja Narodnoj skupštini na razmatranje i usvajanje, po hitnom postupku.

Četvrta tačka dnevnog reda – **Utvrđivanje Predloga zaključka povodom razmatranja Redovnog godišnjeg izveštaja Zaštitnika građana za 2013. godinu**

Predsednik Odbora je predložio da Odbor predloži Narodnoj skuppštini sledeći zaključak:

1. Narodna skupština pozdravlja aktivnosti Zaštitnika građana u zaštiti i unapređenju ljudskih i manjinskih sloboda i prava koje su celovito predstavljene u Redovnom godišnjem izveštaju za 2013. godinu.
2. Narodna skupština ocenjuje da su donošenjem Zakona o izmenama i dopunama Zakona o nacionalnim savetima nacionalnih manjina stvoreni preduslovi da se obezbedi zakonitost i pravilnost izbora za nacionalne savete nacionalnih manjina.

Narodna skupština poziva Vladu da i dalje preduzima mere u cilju izmena i dopuna ostalih odredbi Zakona o nacionalnim savetima nacionalnih manjina kako bi se otklonili uočeni nedostaci i problemi u primeni.

1. U cilju daljeg unapređenja položaja Roma, poziva se Vlada da predloži, odnosno donese odgovarajuće propise i mere za ostvarivanje ciljeva utvrđenih Strategijom za unapređenje položaja Roma.
2. Narodna skupština ocenjuje da su potvrđivanjem Konvencije Saveta Evrope o sprečavanju i borbi protiv nasilja nad ženama i nasilja u porodici, stvoreni preduslovi za napredak u zaštiti žena od nasilja.

Narodna skupština ističe neophodnost da se važeći propisi koji se odnose na zaštitu žena od nasilja, usklade sa ovim međunarodnim dokumentom.

1. Narodna skupština poziva Vladu i nadležno ministarstvo da, u skladu sa Zakonom o ravnopravnosti polova, obezbedi funkcionisanje mehanizma rodne ravnopravnosti u jedinicama lokalne samouprave, kako bi se izbegla nejednaka primena Zakona.
2. Narodna skupština poziva Vladu da obezbedi ostvarivanje i zaštitu prava LGBT osoba, a naročito zaštitu fizičkog i psihičkog integriteta, kao i da obezbedi mehanizme za primenu postojećih zakona i promociju tolerancije prema LGBT populaciji od strane državnih institucija.
3. Obavezuje se Vlada da jednom u šest meseci Narodnoj skupštini dostavi informaciju sa podacima razvrstanim po organima i imaocima javnih ovlašćenja na nivou Republike, koja sadrži:

* podatke o broju preporuka koje je Zaštitnik građana uputio organima državne uprave i imaocima javnih ovlašćenja na nivou Republike,
* broj izvršenih i broj neizvršenih preporuka,
* razloge za nepostupanje po preporukama.

1. Ovaj Zaključak objaviti u „Službenom glasniku Republike Srbije“.

Takođe je predložio da Odbor predloži Narodnoj skupštini da u skladu sa članom 167. i 193. Poslovnika NSRS, Predlog zaključka razmatra po hitnom postupku, imajući u vidu da je članom 239. Poslovnika Narodne skupštine utvrđeno da Narodna skupština razmatra izveštaje nezavisnih državnih organa i predlog zaključka, odnosno preporuke nadležnog odbora na prvoj narednoj sednici. Predložio je i da izvestilac Odbora i predstavnik predlagača na sednici Odbora bude predsednik Odbora.

Gordana Čomić u svom obraćanju je dala primedbu na tačku 2. jer smatra da to ne može da bude zaključak, jer je to teorijski pristup. Takođe je istakla svoje predloge za zaključak u tački 4: da odbori prate primenu posebnih protokola o postupanju u slučaju nasilja nad ženama i nasilja u porodici, da Narodna skupština pozove Vladu da podnese predlog izmena i dopuna Zakona o Zaštitniku građana, kao i Zakon o prestanku važenja Zakona o zapošljavanju.

Predsednik Odbora se složio sa predlogom da Ministarstvo unutrašnjih poslova obaveštava odbor tromesečno o primeni ovog Protokola, a povodom primedbe na tačku 2. smatra da je to zakonski preduslov za sprovođenje izbora.

Predsednik Odbora je stavio na glasanje Predlog zaključka sa dopunom u okviru tačke 4. koju je predložila Gordana Čomić:

1. Narodna skupština pozdravlja aktivnosti Zaštitnika građana u zaštiti i unapređenju ljudskih i manjinskih sloboda i prava, koje su celovito predstavljene u Redovnom godišnjem izveštaju Zaštnika građana za 2013. godinu.

2. Narodna skupština ocenjuje da su donošenjem Zakona o izmenama i dopunama Zakona o nacionalnim savetima nacionalnih manjina, stvoreni preduslovi da se obezbedi zakonitost i pravilnost izbora za nacionalne savete nacionalnih manjina.

Narodna skupština poziva Vladu da i dalje preduzima mere u cilju izmena i dopuna ostalih odredbi Zakona o nacionalnim savetima nacionalnih manjina kako bi se otklonili uočeni nedostaci i problemi u primeni.

3. U cilju daljeg unapređenja položaja Roma poziva se Vlada da predloži, odnosno donese odgovarajuće propise i mere za ostvarivanje ciljeva utvrđenih Strategijom za unapređenje položaja Roma.

4. Narodna skupština ocenjuje da su potvrđivanjem Konvencije Saveta Evrope o sprečavanju i borbi protiv nasilja nad ženama i nasilja u porodici stvoreni preduslovi za napredak u zaštiti žena od nasilja.

Narodna skupština ističe neophodnost da se važeći propisi koji se odnose na zaštitu žena od nasilja, usklade sa ovim međunarodnim dokumentom.

Narodna skupština poziva Ministarstvo unutrašnjih poslova da jednom u tri meseca Odboru za ljudska i manjinska prava i ravnopravnost polova Narodne skupštine dostavi izveštaj o preduzimanju mera u skladu sa posebnim Protokolom o postupanju u slučajevima nasilja nad ženama u porodici i partnerskim odnosima.

5. Narodna skupština poziva Vladu i nadležno ministarstvo da, u skladu sa Zakonom o ravnopravnosti polova, obezbedi funkcionisanje mehanizama rodne ravnopravnosti u jedinicama lokalne samouprave, kako bi se izbegla nejednaka primena Zakona.

6. Narodna skupština poziva Vladu da obezbedi ostvarivanje i zaštitu prava LGBT osoba, a naročito zaštitu fizičkog i psihičkog integriteta, kao i da obezbedi mehanizme za primenu postojećih zakona i promociju tolerancije prema LGBT populaciji od strane državnih institucija.

7. Obavezuje se Vlada da, jednom u šest meseci, Narodnoj skupštini dostavi informaciju sa podacima razvrstanim po organima i imaocima javnih ovlašćenja na nivou Republike, koja sadrži:

* podatke o broju preporuka koje je Zaštitnik građana uputio organima državne uprave i imaocima javnih ovlašćenja na nivou Republike,
* broj izvršenih i broj neizvršenih preporuka,
* razloge za nepostupanje po preporukama.

8. Ovaj zaključak objaviti u „Službenom glasniku Republike Srbije“.

Predsednik Odbora je konstatovao da je da je Odbor za ljudska i manjinska prava i ravopravnost polova usvojio Predlog zaključka koji dostavlja Narodnoj skupštini na razmatranje i usvajanje, po hitnom postupku.

Peta tačka dnevnog reda – **Utvrđivanje Predloga zaključaka povodom razmatranja Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2013. godinu**

Predsednik Odbora je predložio da Odbor predloži Narodnoj skuppštini sledeći zaključak:

1. Narodna skupština pozdravlja rezultate kojima je Poverenik za informacije od javnog značaja i zaštitu podataka o ličnosti doprineo ostvarivanju demokratske kontrole vlasti od strane javnosti, kao i prava građana na privatnost.
2. Narodna skupština konstatuje da i dalje postoji prostor za unapređivanje propisa o slobodnom pristupu informacijama od javnog značaja i propisa o zaštiti podataka o ličnosti i konstatuje da i pored već usvojenih preporuka Narodne skupštine, nije došlo do usvajanja podzakonskih akata neophodnih za primenu Zakona o tajnosti podataka.
3. Narodna skupština konstatuje da je neophodno da svi nadležni državni organi preduzmu neophodne mere u cilju što potpunije realizacije preporuka Poverenika, a naročito kako bi se izbeglo tzv. „ćutanje administracije“ i neopravdano pozivanje na poverljivost informacija, što su, prema izveštaju Poverenika, najčešći razlozi za žalbe upućene Povereniku u oblasti pristupa informacijama od javnog značaja.
4. Narodna skupština ističe da je poštovanje prava na privatnost naročito potrebno unaprediti u sektoru bezbednosti i elektronskih komunikacija.
5. Narodna skupština poziva Vladu da u što kraćem roku donese Akcioni plan za sprovođenje Strategije zaštite podataka o ličnosti.
6. Narodna skupština se obavezuje da će u okviru kontrolne funkcije nad radom Vlade doprinositi doslednom sprovođenju zakona iz ove oblasti.
7. Ovaj Zaključak objaviti u „Službenom glasniku Republike Srbije“.

Gordana Čomić je imala dopunu kojom bi bilo predviđeno da Narodna skupština pozove Vladu da podnese Predlog izmena i dopuna zakona o kojima je Poverenik Rodoljub Šabić govorio, zbog manjkavosti u primeni.

Predsednik Odbora je predložio da se u tački 2, na kraju rečenice stavi zarez i dodaju reči: „te je potrebno pristupiti izmenama i dopunama postojećih zakona.“

Predsednik Odbora je stavio na glasanje Predlog zaključka sa dopunom u okviru tačke 2:

1. Narodna skupština pozdravlja rezultate kojima je Poverenik za informacije od javnog značaja i zaštitu podataka o ličnosti (u daljem tekstu: Poverenik) doprineo ostvarivanju demokratske kontrole vlasti od strane javnosti, kao i zaštiti prava građana na privatnost.

2. Narodna skupština konstatuje da i dalje postoji prostor za unapređivanje propisa o slobodnom pristupu informacijama od javnog značaja i propisa o zaštiti podataka o ličnosti i konstatuje da i pored već usvojenih preporuka Narodne skupštine, nije došlo do usvajanja podzakonskih akata neophodnih za primenu Zakona o tajnosti podataka, te je potrebno pristupiti pripremi ovih propisa.

3. Narodna skupština konstatuje da je neophodno da svi nadležni državni organi preduzmu neophodne mere u cilju što potpunije realizacije preporuka Poverenika, a naročito kako bi se izbeglo tzv. „ćutanje administracije“ i neopravdano pozivanje na poverljivost informacija, što su, prema izveštaju Poverenika, najčešći razlozi za žalbe upućene Povereniku u oblasti pristupa informacijama od javnog značaja.

4. Narodna skupština ističe da je poštovanje prava na privatnost naročito potrebno unaprediti u sektoru bezbednosti i elektronskih komunikacija.

5. Narodna skupština poziva Vladu da u što kraćem roku donese Akcioni plan za sprovođenje Strategije zaštite podataka o ličnosti.

6. Narodna skupština se obavezuje da će u okvikru kontrolne funkcije nad radom Vlade doprinositi doslednom sprovođenju zakona iz ove oblasti.

Predsednik Odbora je konstatovao da je Odbor za ljudska i manjinska prava i ravnopravnost polova usvojio Predlog zaključka koji dostavlja Narodnoj skupštini na razmatranje i usvajanje, po hitnom postupku.

Sednica je zaključena u 14,45 časova.

|  |  |
| --- | --- |
| SEKRETAR ODBORA  Rajka Vukomanović | PREDSEDNIK ODBORA  Meho Omerović |